Аҽраԥшраҟынтә кониаки шампанҩи, иҟоу зегьы сырбо, иаҳжәри ҳәагьы дсазҵааит, аха уи аҭак шыҟасымҵоз дырны, абри ҳжәып, абри еиҳа иаҳзеиӷьуп иҳәан, ашәамахь кониак аахиртлан, ицәиаҵәаӡа зны адгьыл аҵаҿ археологцәа ирымԥыхьашәаз, азқьышықәсақәа зхыҵуаз иреиԥшшәа иҟаз фырџьан џьашьатәқәак инарҭеиҭәан, анцәа улыԥха ҳаҭ, ҳаигымыз, уареи сареи еицәтәыму уааӡам иҳәан, аҿыҩаирхеит.